title: Sklep (EU) 2015/1814 Evropskega parlamenta in Sveta z dne 6. oktobra 2015 o vzpostavitvi in delovanju rezerve za stabilnost trga za sistem Unije za trgovanje z emisijami toplogrednih plinov in spremembi Direktive 2003/87/ES (Besedilo velja za EGP)

text:
               9.10.2015

               SL

               Uradni list Evropske unije

               L 264/1

         SKLEP (EU) 2015/1814 EVROPSKEGA PARLAMENTA IN SVETA
   z dne 6. oktobra 2015
   o vzpostavitvi in delovanju rezerve za stabilnost trga za sistem Unije za trgovanje z emisijami toplogrednih plinov in spremembi Direktive 2003/87/ES
   (Besedilo velja za EGP)
   EVROPSKI PARLAMENT IN SVET EVROPSKE UNIJE STA –
   ob upoštevanju Pogodbe o delovanju Evropske unije in zlasti člena 192(1) Pogodbe,
   ob upoštevanju predloga Evropske komisije,
   po posredovanju osnutka zakonodajnega akta nacionalnim parlamentom,
   ob upoštevanju mnenja Evropskega ekonomsko-socialnega odbora (1),
   po posvetovanju z Odborom regij,
   v skladu z rednim zakonodajnim postopkom (2),
   ob upoštevanju naslednjega:

               (1)

               Direktiva 2003/87/ES Evropskega parlamenta in Sveta (3) vzpostavlja sistem za trgovanje s pravicami do emisije toplogrednih plinov v Uniji (EU ETS), da bi se pospešilo zmanjšanje emisij toplogrednih plinov na stroškovno in ekonomsko učinkovit način.

               (2)

               V skladu s Sklepi Evropskega sveta z dne 23. in 24. oktobra 2014 o okviru podnebne in energetske politike do leta 2030 bo dobro delujoč, prenovljen EU ETS z instrumentom za stabilizacijo trga glavni evropski instrument za doseganje cilja Unije o zmanjšanju emisij toplogrednih plinov.

               (3)

               Člen 10(5) Direktive 2003/87/ES določa, da mora Komisija vsako leto Evropskemu parlamentu in Svetu predložiti poročilo o delovanju evropskega trga ogljika.

               (4)

               V poročilu Komisije Evropskemu parlamentu in Svetu o stanju na evropskem trgu ogljika v letu 2012 je bilo ugotovljeno, da bi bilo treba sprejeti ukrepe za odpravo strukturnega neravnovesja med ponudbo in povpraševanjem. Ocena učinka o okviru podnebne in energetske politike za leto 2030 kaže, da naj bi se to neravnovesje nadaljevalo ter da ga s prilagoditvijo linearne krivulje strožjemu cilju znotraj navedenega okvira ne bi odpravili v zadostni meri. Sprememba linearnega faktorja zgolj postopno spreminja količino pravic v Uniji (omejitev EU ETS). V skladu s tem bi se tudi presežek zmanjševal zgolj postopno, kar pomeni, da bi trg moral še več kot desetletje delovati s presežkom pravic okoli dveh milijard ali več, zato EU ETS ne bi mogel zagotoviti potrebnega signala za naložbe, da bi na stroškovno učinkovit način zmanjšali emisije CO2, in biti gibalo nizkoogljičnih inovacij, ki bi prispevale h gospodarski rasti in ustvarjanju delovnih mest.

               (5)

               Za rešitev te težave in povečanje odpornosti EU ETS v zvezi z neravnovesji, povezanimi s ponudbo in povpraševanjem, da se EU ETS omogoči delovanje na urejenem trgu, bi bilo treba leta 2018 vzpostaviti rezervo za stabilnost trga (v nadaljnjem besedilu: rezerva), ki bi morala začeti delovati z letom 2019. Rezerva bo tudi okrepila sinergijo z drugimi podnebnimi in energetskimi politikami. Za ohranitev najvišje stopnje predvidljivosti bi bilo treba določiti jasna pravila za vključitev pravic v rezervo in njihovo sprostitev iz nje. Rezerva bi morala delovati tako, da bi sprožila prilagoditev letnih količin pravic za prodajo na dražbi. Kadar so izpolnjeni pogoji, bi bilo treba od leta 2019 naprej pravice, ki ustrezajo 12 % števila pravic v obtoku, kot je določeno v najnovejši objavi skupnega števila pravic v obtoku s strani Komisije, vsako leto odšteti od količin za prodajo na dražbi in vključiti v rezervo. Če je v katerem koli letu v obtoku skupno manj kot 400 milijonov pravic, bi bilo treba iz rezerve sprostiti ustrezno število pravic in jih porazdeliti med države članice v istem razmerju in po istem vrstnem redu, kot so bile vključene v rezervo, ter jih dodati količinam za prodajo na dražbi.

               (6)

               V ta namen bi morale Komisija in države članice, potem ko Komisija do 15. maja danega leta objavi skupno število pravic v obtoku, brez nepotrebnega odlašanja zagotoviti, da se časovni razpored dražb skupnega dražbenega sistema in po potrebi samostojnih dražbenih sistemov prilagodi, tako da se upoštevajo pravice, ki so vključene v rezervo ali naj bi se iz nje sprostile. Količino pravic, ki se bodo prodale na dražbi, bi bilo treba postopoma prilagoditi skozi obdobje 12 mesecev po spremembi časovnega razporeda dražb. Da bi zagotovili nemoteno delovanje dražbenega postopka, bi bilo treba dodatne podrobnosti o prilagoditvi po potrebi opredeliti v Uredbi Komisije (EU) št. 1031/2010 (4).

               (7)

               Poleg vzpostavitve rezerve bi bilo treba v Direktivo 2003/87/ES vnesti tudi nekaj s tem povezanih sprememb, da se zagotovita doslednost in nemoteno delovanje EU ETS. Izvajanje Direktive 2003/87/ES lahko zlasti privede do tega, da se na dražbi ob koncu vsakega obdobja trgovanja prodajo velike količine pravic, kar bi lahko oslabilo stabilnost trga. Da bi preprečili neravnovesje na trgu glede ponudbe pravic na koncu enega obdobja trgovanja in začetku naslednjega, saj bi lahko povzročilo motnje na trgu, bi bilo zato treba določiti, da se del znatnega povečanja ponudbe ob koncu enega obdobja trgovanja proda na dražbi v prvih dveh letih naslednjega obdobja. Da bi dodatno okrepili stabilnost evropskega trga ogljika in preprečili umetno povečanje ponudbe proti koncu obdobja trgovanja, ki se je začelo leta 2013, bi bilo treba pravice, ki se ne dodelijo napravam na podlagi člena 10a(7) Direktive 2003/87/ES, in pravice, ki se ne dodelijo napravam zaradi uporabe člena 10a(19) in (20) navedene direktive (v nadaljnjem besedilu: nedodeljene pravice), vključiti v rezervo leta 2020. Komisija bi morala pregledati Direktivo 2003/87/ES v zvezi s temi nedodeljenimi pravicami in po potrebi predložiti predlog Evropskemu parlamentu in Svetu o možnostih za nadaljnje ukrepanje.

               (8)

               Ponovna uvedba 300 milijonov pravic leta 2019 in 600 milijonov pravic leta 2020, kot je določeno v Uredbi Komisije (EU) št. 176/2014 (5), bi ogrozila namen rezerve, tj. odpravo strukturnega neravnovesja med ponudbo in povpraševanjem. Zato leta 2019 in 2020 na dražbi ne bi smeli prodati 900 milijonov pravic, temveč bi jih morali vključiti v rezervo.

               (9)

               Pomembno je, da EU ETS spodbuja ogljično učinkovito rast in da se zaščiti konkurenčnost industrijskih panog Unije, ki jim resnično grozi tveganje premestitve emisij CO2. Zgoraj navedeni sklepi Evropskega sveta o okviru podnebne in energetske politike do leta 2030 vsebujejo jasne smernice za nadaljevanje brezplačne dodelitve in določbe o premestitvah emisij CO2 po letu 2020. Komisija bi morala na podlagi teh smernic v šestih mesecih po sprejetju tega sklepa predložiti predlog o pregledu Direktive 2003/87/ES, zlasti njenega člena 10a. Da bi zagotovila enake konkurenčne pogoje, bi morala pri pregledu predlagati tudi ukrepe za izravnavo posrednih stroškov, ki bi bili harmonizirani na ravni Unije. Pregled bi moral obravnavati tudi, ali naj se do leta 2021 uporabi 50 milijonov nedodeljenih pravic za dopolnitev obstoječih sredstev, ki so namenjena spodbujanju projektov iz člena 10a(8) navedene direktive in projektov nizkoogljičnih industrijskih inovacij, s projekti (tudi malimi) v vseh državah članicah.

               (10)

               Komisija bi morala nadzorovati delovanje rezerve in pripraviti letno poročilo o trgu ogljika. To poročilo bi moralo obravnavati ustrezne učinke na konkurenčnost, zlasti v industrijskem sektorju, vključno s kazalniki BDP, zaposlovanja in naložb. Poleg tega bi morala Komisija v treh letih po začetku delovanja rezerve, nato pa občasno, pregledati delovanje rezerve na podlagi izkušenj, pridobljenih z njeno uporabo. Pregled delovanja rezerve bi morala zlasti obravnavati, ali so pravila o vključevanju pravic v rezervo in sproščanju iz nje ustrezna glede na zastavljeni cilj odpravljanja strukturnega neravnovesja med ponudbo in povpraševanjem. Pregled bi moral vključevati analizo ravnovesja na trgu, vključno z vsemi ustreznimi dejavniki, ki vplivajo na ponudbo in povpraševanje, in ustreznosti vnaprej določenega razpona, ki bi sprožil prilagoditev letnih količin pravic za prodajo na dražbi, in odstotne stopnje, ki naj bi se uporabljala za skupno število pravic v obtoku. Kadar bi analiza pokazala, da razpon glede na spremembe v tržnih trendih in nove informacije, ki so na voljo ob pregledu, ni več ustrezen, bi morala Komisija nemudoma predložiti predlog za ureditev takega stanja. Pregled bi moral nasloviti tudi vpliv rezerve na rast, delovna mesta, industrijsko konkurenčnost Unije in tveganje za premestitve emisij CO2. Pregled delovanja rezerve bi moral biti objektiven in upoštevati, da je treba pri prehodu na nizkoogljično gospodarstvo ohraniti regulativno stabilnost in zagotoviti dolgoročno predvidljivost.

               (11)

               Ker ciljev tega sklepa, to je vzpostavitve rezerve za stabilnost trga in njeno delovanje v Uniji, države članice ne morejo zadovoljivo doseči, temveč se zaradi njihovega obsega in učinkov lažje dosežejo na ravni Unije, lahko Unija sprejme ukrepe v skladu z načelom subsidiarnosti iz člena 5 Pogodbe o Evropski uniji. V skladu z načelom sorazmernosti iz navedenega člena ta sklep ne presega tistega, kar je potrebno za doseganje navedenih ciljev.

               (12)

               Direktivo 2003/87/ES bi bilo zato treba ustrezno spremeniti –

         SPREJELA NASLEDNJI SKLEP:
   Člen 1
   Rezerva za stabilnost trga
   1.   Rezerva za stabilnost trga se vzpostavi leta 2018, vključevanje pravic vanjo pa začne delovati 1. januarja 2019.
   2.   Količina 900 milijonov pravic, ki se odšteje od količin za prodajo na dražbi v obdobju 2014–2016, kakor je določeno v Uredbi (EU) št. 176/2014 na podlagi člena 10(4) Direktive 2003/87/ES, se ne doda količinam, ki se bodo prodale na dražbi leta 2019 in 2020, temveč se vključi v rezervo.
   3.   Pravice, ki se ne dodelijo napravam na podlagi člena 10a(7) Direktive 2003/87/ES, in pravice, ki se ne dodelijo napravam zaradi uporabe člena 10a(19) in (20) navedene direktive, se vključijo v rezervo leta 2020. Komisija v zvezi s temi nedodeljenimi pravicami pregleda Direktivo 2003/87/ES in po potrebi predloži predlog Evropskemu parlamentu in Svetu.
   4.   Komisija skupno število pravic v obtoku vsako leto objavi do 15. maja naslednjega leta. Skupno število pravic v obtoku za dano leto je skupno število pravic, izdanih v obdobju od 1. januarja 2008, vključno s številom pravic, ki so bile v navedenem obdobju izdane na podlagi člena 13(2) Direktive 2003/87/ES, ter pravic do uporabe mednarodnih dobropisov, ki jih naprave uveljavljajo v okviru EU ETS v zvezi z emisijami do 31. decembra danega leta, od katerega se odštejejo skupne tone preverjenih emisij naprav v okviru EU ETS med 1. januarjem 2008 in 31. decembrom danega leta, vse pravice, ki so bile ukinjene v skladu s členom 12(4) Direktive 2003/87/ES, in število pravic v rezervi. Emisije v triletnem obdobju, ki se začne leta 2005 in konča leta 2007, ter pravice, izdane v zvezi s temi emisijami, se ne upoštevajo. Prva objava je najpozneje 15. maja 2017.
   5.   Vsako leto se število pravic, ki ustreza 12 % skupnega števila pravic v obtoku, kakor je določeno v najnovejši objavi iz odstavka 4 tega člena, odšteje od količine pravic, ki jih bodo države članice prodale na dražbi na podlagi člena 10(2) Direktive 2003/87/ES, in se v obdobju 12 mesecev, ki se začne 1. septembra danega leta, vključi v rezervo, razen če bi bilo pravic, ki naj bi se vključile v rezervo, manj kot 100 milijonov. Prvo leto delovanja rezerve se bo med 1. januarjem in 1. septembrom istega leta vanjo vključilo tudi 8 % (kar predstavlja 1 % za vsak koledarski mesec) skupnega števila pravic v obtoku, kakor je določeno v najnovejši objavi.
   Brez poseganja v skupno število pravic, ki se na podlagi tega odstavka odštejejo do 31. decembra 2025, se pri določanju deležev, ki jih države članice prispevajo k skupnemu številu, ne upoštevajo pravice iz točke (b) prvega pododstavka člena 10(2) Direktive 2003/87/ES.
   6.   Če je v katerem koli letu v obtoku skupno manj kot 400 milijonov pravic, se iz rezerve sprosti 100 milijonov pravic in se dodajo količini pravic, ki jih bodo države članice prodale na dražbi na podlagi člena 10(2) Direktive 2003/87/ES. Kadar je v rezervi manj kot 100 milijonov pravic, se na podlagi tega odstavka iz rezerve sprostijo vse pravice.
   7.   Če se v katerem koli letu odstavek 6 tega člena ne uporabi in se sprejmejo ukrepi na podlagi člena 29a Direktive 2003/87/ES, se iz rezerve sprosti 100 milijonov pravic in se dodajo količini pravic, ki jih bodo države članice na podlagi člena 10(2) Direktive 2003/87/ES prodale na dražbi. Kadar je v rezervi manj kot 100 milijonov pravic, se na podlagi tega odstavka iz rezerve sprostijo vse pravice.
   8.   Kadar se po objavi skupnega števila pravic v obtoku sprejmejo ukrepi na podlagi odstavkov 5, 6 ali 7, se v časovnem razporedu dražb upoštevajo pravice, ki so vključene v rezervo ali ki naj bi se iz nje sprostile. Pravice se vključijo v rezervo ali iz nje sprostijo skozi obdobje 12 mesecev. Kadar se pravice sprostijo na podlagi odstavka 6 ali 7 in ne glede na to, v katerem obdobju, se pri tem upoštevajo deleži držav članic ob vključitvi pravic v rezervo in vrstni red, po katerem so bile pravice vključene v rezervo.
   Člen 2
   Spremembe Direktive 2003/87/ES
   Direktiva 2003/87/ES se spremeni:

               1.

               člen 10 se spremeni:

                           (a)

                           odstavek 1 se nadomesti z naslednjim:
                           „1.   Od leta 2019 naprej države članice na dražbi prodajo vse pravice, ki niso dodeljene brezplačno v skladu s členoma 10a in 10c in ki niso vključene v rezervo za stabilnost trga, vzpostavljeno s Sklepom (EU) 2015/1814 Evropskega parlamenta in Sveta (6).

                              (6)  Sklep (EU) 2015/1814 Evropskega parlamenta in Sveta z dne 6. oktobra 2015 o vzpostavitvi in delovanju rezerve za stabilnost trga za sistem Unije za trgovanje z emisijami toplogrednih plinov in spremembi Direktive 2003/87/ES (UL L 264, 9.10.2015, str. 1).“;"

                           (b)

                           za odstavkom 1 se vstavi naslednji odstavek:
                           „1a.   Kadar količina pravic, ki jih bodo države članice prodale na dražbi v zadnjem letu vsakega obdobja iz člena 13(1) te direktive, za več kot 30 % presega pričakovano povprečno količino pravic za prodajo na dražbi v prvih dveh letih naslednjega obdobja pred uporabo člena 1(5) Sklepa (EU) 2015/1814, se od količin za prodajo na dražbi v zadnjem letu obdobja odštejeta dve tretjini razlike med količinama ter v enakih delih dodata količini, ki jo bodo države članice prodale na dražbi v prvih dveh letih naslednjega obdobja.“;

               2.

               v členu 13(2) se drugi pododstavek nadomesti z naslednjim:
               „Države članice izdajo pravice osebam za tekoče obdobje, da nadomestijo kakršne koli pravice teh oseb, ki so bile ukinjene v skladu s prvim pododstavkom. Podobno se pravice, ki se hranijo v rezervi za stabilnost trga in ki niso več veljavne, nadomestijo s pravicami, ki so veljavne za tekoče obdobje.“

         Člen 3
   Pregled
   Komisija nadzoruje delovanje rezerve in na podlagi člena 10(5) Direktive 2003/87/ES pripravi poročilo. Navedeno poročilo bi moralo obravnavati ustrezne učinke na konkurenčnost, zlasti v industrijskem sektorju, vključno s kazalniki BDP, zaposlovanja in naložb. Komisija v treh letih po začetku delovanja rezerve in nato vsakih pet let na podlagi analize ustreznega delovanja evropskega trga ogljika pregleda rezervo ter Evropskemu parlamentu in Svetu po potrebi predloži predlog. Pri vsakem pregledu posebno pozornost nameni odstotku za določitev števila pravic, ki se vključijo v rezervo v skladu s členom 1(5) tega sklepa, kakor tudi numerični vrednosti zgornje meje za skupno število pravic v obtoku in število pravic, ki naj bi se sprostile iz rezerve, v skladu s členom 1(6) ali (7) tega sklepa. Pri pregledu Komisija preuči tudi vpliv rezerve na rast, delovna mesta, industrijsko konkurenčnost Unije in tveganje za premestitve emisij CO2.
   Člen 4
   Prehodna določba
   Člen 10(1) Direktive 2003/87/ES, kakor je bila spremenjena z Direktivo 2009/29/ES Evropskega parlamenta in Sveta (7), se uporablja do 31. decembra 2018.
   Člen 5
   Začetek veljavnosti
   Ta sklep začne veljati dvajseti dan po objavi v Uradnem listu Evropske unije.

      V Strasbourgu, 6. oktobra 2015

            Za Evropski parlament

            Predsednik

         M. SCHULZ

            Za Svet

            Predsednik

         N. SCHMIT

      (1)  UL C 424, 26.11.2014, str. 46.

      (2)  Stališče Evropskega parlamenta z dne 8. julija 2015 (še ni objavljeno v Uradnem listu) in odločitev Sveta z dne 18. septembra 2015.

      (3)  Direktiva 2003/87/ES Evropskega parlamenta in Sveta z dne 13. oktobra 2003 o vzpostavitvi sistema za trgovanje s pravicami do emisije toplogrednih plinov v Skupnosti in o spremembi Direktive Sveta 96/61/ES (UL L 275, 25.10.2003, str. 32).

      (4)  Uredba Komisije (EU) št. 1031/2010 z dne 12. novembra 2010 o časovnem načrtu, upravljanju in drugih vidikih dražbe pravic do emisije toplogrednih plinov na podlagi Direktive 2003/87/ES Evropskega parlamenta in Sveta o vzpostavitvi sistema za trgovanje s pravicami do emisije toplogrednih plinov v Skupnosti (UL L 302, 18.11.2010, str. 1).

      (5)  Uredba Komisije (EU) št. 176/2014 z dne 25. februarja 2014 o spremembi Uredbe (EU) št. 1031/2010 zlasti zaradi določitve količine pravic do emisije toplogrednih plinov, ki se bodo prodajale na dražbi med letoma 2013–2020 (UL L 56, 26.2.2014, str. 11).

      (7)  Direktiva 2009/29/ES Evropskega parlamenta in Sveta z dne 23. aprila 2009 o spremembi Direktive 2003/87/ES z namenom izboljšanja in razširitve sistema Skupnosti za trgovanje s pravicami do emisije toplogrednih plinov (UL L 140, 5.6.2009, str. 63).


title: Sklep Komisije (EU) 2016/547 z dne 7. aprila 2016 o odobritvi, v imenu Evropske unije, spremembe Protokola med Evropsko unijo in Kraljevino Maroko o določitvi ribolovnih možnosti in finančnega prispevka iz Sporazuma med Evropsko unijo in Kraljevino Maroko o partnerstvu v ribiškem sektorju

text:
               8.4.2016

               SL

               Uradni list Evropske unije

               L 94/14

         SKLEP KOMISIJE (EU) 2016/547
   z dne 7. aprila 2016
   o odobritvi, v imenu Evropske unije, spremembe Protokola med Evropsko unijo in Kraljevino Maroko o določitvi ribolovnih možnosti in finančnega prispevka iz Sporazuma med Evropsko unijo in Kraljevino Maroko o partnerstvu v ribiškem sektorju
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Sklepa Sveta 2013/785/EU z dne 16. decembra 2013 o sklenitvi Protokola med Evropsko unijo in Kraljevino Maroko o določitvi ribolovnih možnosti in finančnega prispevka iz Sporazuma med Evropsko unijo in Kraljevino Maroko o partnerstvu v ribiškem sektorju, v imenu Evropske unije (1), in zlasti člena 3 Sklepa,
   ob upoštevanju naslednjega:

               (1)

               Člen 10 Sporazuma med Evropsko unijo in Kraljevino Maroko o partnerstvu v ribiškem sektorju (2) (v nadaljnjem besedilu: Sporazum), odobren z Uredbo Sveta (ES) št. 764/2006 (3), določa ustanovitev Skupnega odbora, ki je odgovoren za spremljanje izvajanja Sporazuma, in zlasti za spremljanje izpolnjevanja, razlage in dobrega izvajanja Sporazuma. Člen 5 Protokola med Evropsko unijo in Kraljevino Maroko o določitvi ribolovnih možnosti in finančnega prispevka iz Sporazuma med Evropsko unijo in Kraljevino Maroko o partnerstvu v ribiškem sektorju (v nadaljnjem besedilu: Protokol), odobren s Sklepom 2013/785/EU, določa, da lahko Skupni odbor spremeni Protokol.

               (2)

               Od 14. do 16. oktobra 2015 je bila v Bruslju predvidena seja Skupnega odbora, da bi Skupni odbor sprejel spremembe nekaterih tehničnih ukrepov, potrebnih za izvajanje Protokola, tj. porazdelitve števila in tonaže parangalk z dovoljenjem za kategorijo „pridneni ribolov“, potem ko je bila ugotovljena premajhna uporaba te podkategorije, ter sestave ulova v kategoriji „industrijski pelagični ribolov“, da bi omogočili nadaljevanje ribolovnih dejavnosti v tej kategoriji.

               (3)

               Komisija je pred zadevno sejo Skupnega odbora Svetu predložila pripravljalni dokument s podrobnim opisom predvidenega stališča Unije.

               (4)

               Svet je predvideno stališče Unije odobril v skladu s točko 3 Priloge k Sklepu 2013/785/EU.

               (5)

               Ukrepi v zvezi s porazdelitvijo števila in tonaže parangalk so bili zapisani v zapisnik navedene seje Skupnega odbora; ukrepe v zvezi s sestavo ulova v kategoriji „industrijski pelagični ribolov“ je z dopisom št. 510/11 z dne 13. novembra 2015 potrdilo maroško Ministrstvo za kmetijstvo in morski ribolov.

               (6)

               Povečanje stopnje ulova skupine sardele/velike sardele se izravna z ustreznim zmanjšanjem stopnje ulova skupine šur/skuša/sardon, pri čemer odstotek prilova ostaja nespremenjen.

               (7)

               Te spremembe bi bilo treba odobriti v imenu Evropske unije.

               (8)

               Treba je določiti retroaktivno uporabo teh ukrepov od 13. novembra 2015 –

         SPREJELA NASLEDNJI SKLEP:
   Člen 1
   Spremembe tehničnih dokumentov št. 4 in 6 iz Protokola med Evropsko unijo in Kraljevino Maroko o določitvi ribolovnih možnosti in finančnega prispevka iz Sporazuma med Evropsko unijo in Kraljevino Maroko o partnerstvu v ribiškem sektorju, ki jih je sprejel Skupni odbor, ustanovljen s členom 10 navedenega sporazuma, in ki izhajajo iz besedila iz zapisnika in besedila iz dopisa št. 510/11 iz prilog I in II k temu sklepu, se odobrijo v imenu Unije.
   Člen 2
   Ta sklep začne veljati na dan objave v Uradnem listu Evropske unije.
   Uporablja se od 13. novembra 2015.

      V Bruslju, 7. aprila 2016

            Za Komisijo

            Predsednik

         Jean-Claude JUNCKER

      (1)  UL L 349, 21.12.2013, str. 1.

      (2)  UL L 141, 29.5.2006, str. 4.

      (3)  Uredba Sveta (ES) št. 764/2006 z dne 22. maja 2006 o sklenitvi Sporazuma med Evropsko skupnostjo in Kraljevino Maroko o partnerstvu v ribiškem sektorju (UL L 141, 29.5.2006, str. 1).

      PRILOGA I

         Besedilo iz zapisnika seje Skupnega odbora, ustanovljenega s Sporazumom med Evropsko skupnostjo in Kraljevino Maroko o partnerstvu v ribiškem sektorju, ki je potekala od 14. do 16. oktobra 2015

      Potem ko je bila ugotovljena premajhna uporaba podkategorije parangalk in po zahtevi Evropske unije za revizijo dovoljene tonaže, je maroška pogodbenica ob upoštevanju zgornje meje splošne zmogljivosti segmenta parangalk kategorije 4 predlagala novo porazdelitev števila in tonaže plovil z dovoljenjem, kot sledi: 5 parangalk s tonažo, manjšo ali enako 150 BT, in 4 parangalke s tonažo, manjšo ali enako 200 BT. Maroška pogodbenica bo to zahtevo nadalje proučila v okviru določene splošne zgornje meje in hkrati proučila zahtevke za dovoljenja za plovila s tonažo, večjo od 200 BT.

      PRILOGA II

         Besedilo iz dopisa št. 510/11 z dne 13. novembra 2015 maroškega Ministrstva za kmetijstvo in morski ribolov

      Po Vaši zahtevi na drugi seji Skupnega odbora, ki je potekala od 14. do 16. oktobra 2015 v Bruslju, za revizijo nekaterih tehničnih pogojev izkoriščanja majhnih pelagičnih vrst, ki zadevajo kategorijo 6, Vas obveščam, da nacionalni inštitut za ribolovne raziskave INRH v svojem znanstvenem mnenju priporoča, da se stopnja ulova skupine sardele/velike sardele poveča na 37 % dodeljene kvote in se nato ne spreminja več, da se prepreči čezmerno izkoriščanje staleža.


title: Sklep Sveta z dne 20. aprila 2015 o imenovanju člana za Slovenijo in nadomestnega člana za Švedsko upravnega odbora Evropske agencije za varnost in zdravje pri delu

text:
               22.4.2015

               SL

               Uradni list Evropske unije

               C 130/2

         SKLEP SVETA
   z dne 20. aprila 2015
   o imenovanju člana za Slovenijo in nadomestnega člana za Švedsko upravnega odbora Evropske agencije za varnost in zdravje pri delu
   (2015/C 130/03)
   SVET EVROPSKE UNIJE JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 2062/94 z dne 18. julija 1994 o ustanovitvi Evropske agencije za varnost in zdravje pri delu (1) ter zlasti člena 8 Uredbe,
   ob upoštevanju seznamov kandidatov, ki so jih vlade držav članic ter organizacije delavcev in delodajalcev predložile Svetu,
   ob upoštevanju seznamov članov in nadomestnih članov Svetovalnega odbora za varnost in zdravje pri delu,
   ob upoštevanju naslednjega:

               (1)

               Svet je s sklepi z dne 2. decembra 2013 (2), 12. junija 2014 (3), 18. novembra 2014 (4) in 15. decembra 2014 (5) imenoval člane in nadomestne člane upravnega odbora Evropske agencije za varnost in zdravje pri delu za obdobje, ki se izteče 7. novembra 2016.

               (2)

               Organizacija delavcev Evropska konfederacija sindikatov (ETUC) je za prosti mesti dala predlog o imenovanju –

         SPREJEL NASLEDNJI SKLEP:
   Člen 1
   Za obdobje, ki se izteče 7. novembra 2016, se za člana in nadomestnega člana upravnega odbora Evropske agencije za varnost in zdravje pri delu imenujeta:
   II.   PREDSTAVNIKI ORGANIZACIJ DELAVCEV

               Država

               Član

               Nadomestni član

               Slovenija

               Lučka BÖHM

               Švedska

               Karin FRISTEDT

         Člen 2
   Svet bo še neimenovane člane in nadomestne člane imenoval pozneje.
   Člen 3
   Ta sklep začne veljati na dan sprejetja.

      V Luxembourgu, 20. aprila 2015

            Za Svet

            Predsednik

         Jānis DŪKLAVS

      (1)  UL L 216, 20.8.1994, str. 1.

      (2)  Sklep Sveta z dne 2. decembra 2013 o imenovanju članov in nadomestnih članov upravnega odbora Evropske agencije za varnost in zdravje pri delu (UL C 360, 10.12.2013, str. 8).

      (3)  Sklep Sveta z dne 12. junija 2014 o imenovanju članov in nadomestnih članov upravnega odbora Evropske agencije za varnost in zdravje pri delu za Litvo in Malto (UL C 182, 14.6.2014, str. 14); Sklep Sveta z dne 12. junija 2014 o imenovanju članov in nadomestnih članov upravnega odbora Evropske agencije za varnost in zdravje pri delu za Francijo (UL C 186, 18.6.2014, str. 5).

      (4)  Sklep Sveta z dne 18. novembra 2014 o imenovanju člana in nadomestnega člana upravnega odbora Evropske agencije za varnost in zdravje pri delu za Latvijo (UL C 420, 22.11.2014, str. 6).

      (5)  Sklep Sveta z dne 15. decembra 2014 o imenovanju člana upravnega odbora Evropske agencije za varnost in zdravje pri delu za Nemčijo (UL C 453, 17.12.2014, str. 2).


title: Sklep Sveta z dne 15. novembra 1999 o izvajanju Skupnega ukrepa 1999/34/SZVP ob prispevku Evropske unije za boj proti destabilizirajočemu kopičenju in širjenju osebnega in lahkega orožja v Kambodži

text:
Pomembno pravno obvestilo

|

31999D0730

Uradni list L 294 , 16/11/1999 str. 0005 - 0006

		Sklep Svetaz dne 15. novembra 1999o izvajanju Skupnega ukrepa 1999/34/SZVP ob prispevku Evropske unije za boj proti destabilizirajočemu kopičenju in širjenju osebnega in lahkega orožja v Kambodži(1999/730/SZVP)SVET EVROPSKE UNIJE JE –ob upoštevanju Skupnega ukrepa 1999/34/SZVP z dne 17. decembra 1998 o prispevku Evropske unije za boj proti destabilizirajočemu kopičenju in širjenju osebnega in lahkega orožja [1], in zlasti člena 6, v povezavi s členom 23(2) Pogodbe o Evropski uniji,ob upoštevanju naslednjega:(1) Prekomerno in nenadzorovano kopičenje in širjenje osebnega in lahkega orožja predstavlja grožnjo miru in varnosti in zmanjšuje izglede za trajnostni razvoj; ker je akutni primer tega Kambodža.(2) Pri zasledovanju ciljev, določenih v členu 1 Skupnega ukrepa 1999/34/SZVP, namerava Evropska unija v okviru ustreznih mednarodnih forumov delovati v smeri pospeševanja ukrepov za ustvarjanje zaupanja in spodbujanja prostovoljne oddaje odvečnega ali ilegalno hranjenega osebnega orožja, za demobilizacijo borcev in za njihovo rehabilitacijo ter reintegracijo; ker je ta sklep namenjen izvajanju Skupnega ukrepa 1999/34/SZVP.(3) Evropska unija ocenjuje, da bi finančni prispevek in tehnična pomoč služila ciljem vplivanja na javno mnenje v prid razorožitve civilnega prebivalstva, utrditve in nadaljnjega poteka udejstvovanja civilne družbe v procesu zbiranja orožja ter uničenja zbranega orožja in/ali orožja, ki je zaradi demobilizacije postalo odvečno.(4) Evropska unija namerava ponuditi finančno podporo in tehnično pomoč v skladu z naslovom II Skupnega ukrepa 1999/34/SZVP –SKLENIL:Člen 11. V Kambodži naj Evropska unija prispeva k pospeševanju in spodbujanju nadzora nad orožjem, njegovem zbiranju in uničevanju.2. V ta namen naj Evropska unija:(a) vladi Kambodže pomaga pri oblikovanju primernih zakonov in predpisov o lastnini, posedovanju, uporabi, prodaji in transferju orožja in streliva,(b) vladi Kambodže in policijskim ter varnostnim silam pomaga pri oblikovanju usmeritev za izboljšano vodenje evidenc in varnost v zvezi z orožjem, ki je v njihovi lasti,(c) vladi Kambodže in policijskim ter varnostnim silam pomaga pri oblikovanju postopkov za prostovoljno oddajo osebnega orožja in za odkrivanje ter uničevanje odvečnega osebnega orožja, zlasti v zvezi z načrtovano demobilizacijo in prestrukturiranjem oboroženih sil,(d) podpira programe civilne družbe za dvig ozaveščanja javnosti glede težav v zvezi z osebnim orožjem in lahkim orožjem in nadaljnji razvoj sodelovanja civilne družbe pri procesu zbiranja in uničevanja orožja, zlasti ob podpori dejavnosti NVO.Člen 21. Za uresničitev ciljev, določenih v členu 1, bo predsedstvo imenovalo projektnega direktorja s sedežem v Phnom Penhu.2. Projektni direktor bo svoje naloge opravljal v okviru odgovornosti predsedstva v skladu s pristojnostmi in nalogami, določenimi v Prilogi.3. Projektni direktor Svetu ali njegovim za to določenim organom redno poroča preko predsedstva, ki mu pomaga generalni sekretar/visoki predstavnik za SZVP.4. Pri izvajanju svojih dejavnosti projektni direktor po potrebi sodeluje z lokalnimi misijami držav članic in s Komisijo.Člen 31. Referenčni finančni znesek za namene, navedene v členu 1, znaša 500000 EUR.2. Svet je seznanjen, da bo Komisija svoje aktivnosti usmerila v izpolnjevanje ciljev in prednostnih nalog iz tega sklepa s predlaganjem ali izvajanjem primernih ukrepov Skupnosti.Člen 4Ta sklep začne veljati z dnem sprejetja.Veljati preneha 15. novembra 2000.Člen 5Ta sklep se revidira šest mesecev po dnevu sprejetja.Člen 6Ta sklep se objavi v Uradnem listu.V Bruslju, 15. novembra 1999Za SvetPredsednicaT. Halonen[1] UL L 9, 15.1.1999, str. 1.--------------------------------------------------PRILOGAPRISTOJNOSTI IN NALOGE PROJEKTNEGA DIREKTORJA1. Za namene člena 1(2)(a) projektni direktor ob podpori ustreznih strokovnjakov tesno sodeluje pri oblikovanju primernih zakonov in predpisov z zadevnimi vladnimi uradniki iz Sveta ministrov, Ministrstva za notranje zadeve in z drugimi zadevnimi ministrstvi. Za te namene lahko projektni direktor za zadevne vladne uradnike organizira usposabljanja in poučne ekskurzije.2. Za namene člena 1(2)(b) se pod nadzorom projektnega direktorja z zadevnimi kamboškimi organi na lokalni ravni organizirajo delavnice in posvetovanja za dvig ozaveščenosti glede zahtev in poznavanja "najboljše prakse" na mednarodni ravni v zvezi z vodenjem evidenc in upravljanjem ter varnostjo zalog orožja in v zvezi z oblikovanjem politik, usmeritev in prakse na tem področju.3. Za namene člena 1(2)(c) projektni direktor ob podpori ustreznih strokovnjakov pomaga vladi Kambodže, policijskim in varnostnim silam ter Nacionalnemu svetu za demobilizacijo pri oblikovanju politik in postopkov za odkrivanje odvečnega orožja in za njegovo zbiranje in uničevanje, zlasti v okviru začetnih programov demobilizacije in reintegracije, načrtovanih v dveh provincah za leto 2000, in spremlja napredek v zvezi s temi vprašanji med samim demobilizacijskim procesom.4. Za namene člena 1(2)(d) projektni direktor dodeli finančno pomoč za dejavnosti nevladnih organizacij v Kambodži, vključno s koalicijo "Delovna skupina za zmanjšanje orožja v Kambodži (Working Group for Weapons Reduction in Cambodia)", kot so na primer dejavnosti za dvig ozaveščenosti, izmenjave informacij in programi za izobraževanje ter usposabljanje. Te dejavnosti lahko glede na dogovor med projektnim direktorjem in zadevnimi organizacijami potekajo v izbranih regijah Kambodže.5. Projektni direktor zagotovi, da se za učinkovito spremljanje in ocenjevanje dejavnosti vzpostavijo primerni postopki. V ta namen se skuša zagotoviti polno sodelovanje vlade Kambodže in policijskih ter varnostnih sil.--------------------------------------------------


title: 2009/731/ES,Euratom: Sklep Sveta z dne 21. septembra 2009 o imenovanju grškega člana Evropskega ekonomsko-socialnega odbora

text:
               3.10.2009

               SL

               Uradni list Evropske unije

               L 260/28

      SKLEP SVETA

   z dne 21. septembra 2009
   o imenovanju grškega člana Evropskega ekonomsko-socialnega odbora
   (2009/731/ES, Euratom)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti in zlasti člena 259 Pogodbe,
   ob upoštevanju Pogodbe o ustanovitvi Evropske skupnosti za atomsko energijo in zlasti člena 167 Pogodbe,
   ob upoštevanju Sklepa Sveta 2006/651/ES (1),
   ob upoštevanju predloga grške vlade,
   ob upoštevanju mnenja Komisije,
   ker se je zaradi odstopa Konstantinosa POUPAKISA sprostilo mesto člana Evropskega ekonomsko-socialnega odbora –
   SKLENIL:
   Člen 1
   Fotis AGADAKOS, namestnik sekretarja za finance grške Generalne konfederacije delavcev, je imenovan za člana Evropskega ekonomsko-socialnega odbora za preostanek mandata, ki se izteče 20. septembra 2010.
   Člen 2
   Ta sklep začne učinkovati na dan sprejetja.

      V Bruslju, 21. septembra 2009

            Za Svet

            Predsednik

         T. BILLSTRÖM

      (1)  UL L 269, 28.9.2006, str. 13.